#  **K ú p n a z m l u v a**

**o kúpe nehnuteľnosti, uzavretá v Kalonde, okr. Lučenec, podľa ustanovenia § 588 a nasl. Občianskeho zákonníka, medzi účastníkmi :**

1. **Alžbeta Máliková, rod. Rubintová, trvale bytom Pleš 12, 985 31 Pleš,**

 **nar. 26.03.1974. r.č. xxxxxxxxxx,**

 **na strane jednej ako p r e d á v a j ú c i**

 **a**

1. **Obec KALONDA, so sídlom Mierová 67, 985 31 Kalonda, IČO: 00649121,**

 **zastúpená štatutárnym zástupcom – Réka Papp, starostka obce**

 **na strane druhej ako k u p u j ú c i .**

 Účastníci po vzájomnej dohode a dohodnutých podmienkach uzavreli medzi sebou túto

 **k ú p n u z m l u v u :**

 Čl. I.

###  Predmet zmluvy

 1/ Predávajúci – Alžbeta Máliková je 1/3-nový podielový spoluvlastník nehnuteľnosti (2/3-nový podielový spoluvlastník pozemku je Obec Kalonda) nachádzajúceho sa v obci a k.ú. Kalonda, zapísaného na LV č. 117 :

 Pozemok – parcela registra „C“ :**parcela C KN 156 – o výmere 1402 m2, záhrada.**

 2/ Predávajúci – uvedenú nehnuteľnosť – pozemok - uvedený v čl. I/1, odpredáva kupujúcemu, za kúpnu cenu uvedenú v čl. II/ tejto zmluvy a kupujúci odkupuje uvedený pozemok do svojho výlučného vlastníctva.

 Čl. II.

 Kúpna cena

 1/ Kúpna cena za predávanú nehnuteľnosť – pozemok, ktorý je predmetom tejto zmluvy bola účastníkmi zmluvy dohodnutá vo výške **200,00 Eur /**slovom **dvesto Eur/**.

 2/ Kúpna cena za nehnuteľnosť, bola dohodnutá v súlade s uznesením Obecného zastupiteľstva v Kalonde č. 3/2021 zo dňa 24.06.2021.

 3/ Kupujúci sa zaväzuje dohodnutú kúpnu cenu v sume 200,00.- Eur zaplatiť

predávajúcej v hotovosti v deň podpisu tejto zmluvy. Nezaplatenie kúpnej ceny je pre predávajúceho dôvodom na odstúpenie od kúpnej zmluvy.

 Čl. III.

 Prevod vlastníctva

 1/ Prevod vlastníckeho práva k predávanej nehnuteľnosti – pozemku, ktorý je predmetom tejto zmluvy, z predávajúceho na kupujúceho, nastáva dňom zápisu vkladu

vlastníctva v prospech kupujúceho, do katastra nehnuteľností vedenom na Okresnom úrade Lučenec, katastrálnom odbore.

 2/ K odovzdaniu nehnuteľnosti – pozemku, ktorý je predmetom tejto kúpnej zmluvy, zo

strany predávajúceho kupujúcim, dôjde ihneď po podpise kúpnej zmluvy a zaplatení kúpnej ceny.

- 2 -

 Čl. IV.

 Iné dojednania

 1/ Účastníci zmluvy berú na vedomie, že po zápise vkladu vlastníckeho práva do katastra nehnuteľností vznikne v prospech kupujúceho výlučné vlastníctvo k pozemku, ktorý je predmetom tejto kúpnej zmluvy.

 2/ Predávajúci prehlasuje, že predávaná nehnuteľnosť – pozemok nie je zaťažený žiadnymi ťarchami, bremenami resp. inými právnymi vadami ktoré by bránili kupujúcemu v užívaní nehnuteľnosti a na ktoré by mal kupujúceho upozorniť.

 3/ Kupujúci prehlasuje, že je mu stav kupovanej nehnuteľnosti známy z vykonanej ohliadky, pričom nezistil žiadne právne vady a nedostatky, ktoré by mu bránili nehnuteľnosť užívať a nehnuteľnosť - pozemok kupuje v stave ako stojí a leží.

 4/ Účastníci zmluvy sa dohodli, že po podpise tejto kúpnej zmluvy, do vykonania zápisu do katastra nehnuteľností, sú touto zmluvou viazaní a s predmetom kúpy nemôžu nakladať. Zmluva nadobúda platnosť podpisom účastníkov zmluvy. Vlastnícke právo na kupujúceho prechádza vkladom do katastra nehnuteľností. V prípade zamietnutia rozhodnutia o návrhu na zápis vkladu do KN sa zmluva od počiatku zruší.

 5/ Účastníci sa dohodli, že návrh na vklad vlastníckeho práva do katastra nehnuteľností podajú účastníci spoločne a kupujúci zaplatí správny poplatok za zápis vkladu do KN.

 6/ Účastníci zmluvy sa dohodli, že vzťahy vyplývajúce z kúpy a predaja predmetu tejto zmluvy, ktoré nie sú zmluvou upravené, sa budú riadiť príslušnými ustanoveniami Občianskeho zákonníka.

 Čl. V.

 Záverečné ustanovenia

 1/ Zmluvné strany prehlasujú, že majú spôsobilosť k právnym úkonom, a svoju vôľu uzavrieť túto zmluvu prejavili slobodne, vážne, určite a zrozumiteľne, žiaden z účastníkov tejto zmluvy nekonal v tiesni, v omyle, ani za nápadne nevýhodných podmienok.

 2/ Táto kúpna zmluva je vyhotovená v 4 vyhotoveniach, po jednom pre každého účastníka a 2 vyhotovenia pre vykonanie zápisu vkladu vlastníctva do KN.

 3/ Účastníci sa dohodli, že táto kúpna zmluva nadobudne účinnosť nasledujúci deň po jej zverejnení na úradnej tabuli obce a webovom sídle .

 V Kalonde, dňa 30.09.2021.

Za predávajúceho : Za kupujúceho :

................................. ..................................

 Alžbeta Máliková Réka Papp

 starostka obce